«Πάτησε» την Ντουντελάνζ και τώρα θα παίξει τα… ρέστα του για πρόκριση στους «32» του Europa League.



Ο Ολυμπιακός έκανε τη δουλειά του και με το παραπάνω κόντρα στην ομάδα από το Λουξεμβούργο, επικρατώντας 5-1 (4-0 στο ημίχρονο) στο Καραϊσκάκη για την 4η αγωνιστική του Europa League και τώρα έχει μπροστά του δύο τελικούς με Μπέτις και Μίλαν κατά σειρά.



Διότι δεν του ήρθε… κουτί το 1-1 στην Ισπανία, ισοβαθμεί στη δεύτερη θέση με τους «ροσονέρι» (θα χρειαστούν νίκη με δύο τέρματα διαφορά σε περίπτωση ισοβαθμίας οι Πειραιώτες), έχοντας έναν λιγότερο από τους «πράσινους» (0-0 στο Φάληρο).



Με τακουνάκι του Βασίλη Τοροσίδη στο 6’ άνοιξαν το σκορ οι «ερυθρόλευκοι», ο Φορτούνης σκόραρε δις (15’, 36’), ο Χριστοδουλόπουλος (από γλυκιά μπαλιά Φορτούνη) επέστρεψε μετά από καιρό στα γκολ με εντυπωσιακό γυριστό (26’), ενώ ο Χασάν «χτύπησε» (71’) και πάλι. Έριξαν ταχύτητα μετά το τέρμα του Αιγύπτιου οι Πειραιώτες. Ο Σινάνι στο 69’ σημείωσε το μοναδικό τέρμα των φιλοξενούμενων, που έως τώρα δεν είχε χάσει με περισσότερα από τρία τέρματα στη διοργάνωση φέτος.



Το πρόγραμμα της 4ης αγωνιστικής



Ολυμπιακός-Ντουντελάνζ 5-1

(6’ Τοροσίδης, 15΄, 36’ Φορτούνης, 26’ Λάζαρος, 71’ Χασάν - 69’ Σινάνι)



Μπέτις-Μίλαν 1-1

(12' Λο Σέλσο-62' Σούσο)



Η βαθμολογία:

1. Μπέτις 8 (6-2)

2. Μίλαν 7 (6-4)

3. Ολυμπιακός 7 (8-4)

4. Ντουντελάνζ 0 (1-11)



Η επόμενη (5η) αγωνιστική (29/11)



Μίλαν-Ντουντελάνζ (19:55)

Μπέτις-Ολυμπιακός (19:55)



Πώς έπαιξε







Το ματς



Ένα περίπου τέλειο πρώτο ημίχρονο έκανε ο Ολυμπιακός κόντρα στην Ντουντελάνζ, στο οποίο έβαλε τις βάσεις για το «τρίποντο» από νωρίς, πραγματοποιώντας ένα σχεδόν ιδανικό ξεκίνημα. Πατώντας πάνω στο γεγονός ότι η διαφορά των δύο ομάδων είναι μεγάλη ποιοτικά, ο Πέδρο Μαρτίνς, ο οποίος στόχευσε σε ένα πολύ γρήγορο γκολ, χρησιμοποίησε αρκετούς παίκτες από τη μέση και μπροστά (κυρίως Νάτχο, Φορτούνης, Χριστοδουλόπουλος) που… τσουλάνε καλά την μπάλα και του βγήκε το πλάνο. Οι «ερυθρόλευκοι» μπήκαν με μεγάλη… ορμή στον αγωνιστικό χώρο από την αρχή το γήπεδο «έγειρε» και χρειάστηκε ένα πεντάλεπτο μέχρι να μπει το… νερό στ’ αυλάκι.



Για να «ζεσταθεί» η ομάδα του Πειραιά, χρειάστηκε η ευκαιρία του Ποντένσε που δεν ήταν… killer και πάλι μέσα στην περιοχή, έπειτα από συνεργασία των Φορτούνη και Νάτχο και πριν καν προλάβει ο κόσμος να καταλάβει τι συνέβη, ήρθε το 1-0. Από κάπως πλάγια θέση, ο Καμαρά έπιασε συρτό σουτ, που έγινε ασίστ για τον Τοροσίδη, ο οποίος με τακουνάκι της έδωσε τη… σωστή τροχιά. Το τέρμα αυτό έδωσε μεγαλύτερη ώθηση στους γηπεδούχους (που… άκουσαν και ευχάριστα νέα από την Ισπανία) που πάτησαν περισσότερο γκάζι στη συνέχεια και με το χαμηλό γύρισμα του Τσιμίκα σε συνδυασμό με την κακή αντίδραση της αντίπαλης άμυνας (ειδικά του Πρεμπέ), ο Φορτούνης με συρτό σουτ έγραψε το 2-0.







Θα πίστευε κανείς ότι θα κόψει ταχύτητα ο Ολυμπιακός, αλλά συνέχισε με μεγάλη διάθεση και αφού ο Ναουέλ (21’) δεν άγχωσε ιδιαίτερα τον Μπονεφουά, ο Γάλλος αναγκάστηκε να μαζέψει και πάλι την μπάλα από τα δίχτυά του λίγο μετά. Όταν ο Φορτούνης σέντραρε γλυκά από τα δεξιά και με τους αμυντικούς της Ντουντελάνζ σε… τρικυμία, ο Χριστοδουλόπουλος πέτυχε κάτι που έψαχνε καιρό, ένα γκολ. Και τι γκολ! Νικώντας τον Μπονεφουά με γυριστό σουτ, πανηγυρίζοντάς το δεόντως. Η αναγκαστική αλλαγή (34’) του Ναουέλ δεν πτόησε τους «ερυθρόλευκους», που λίγο μετά «χτύπησαν» και ξανά με τον κορυφαίο τους παίκτη στο πρώτο μέρος.



Αφού Φετφατζίδης-Ποντένσε επιβεβαίωσαν το πρόβλημα που έχουν στο να σκοράρουν, ο Πορτογάλος απέδειξε το πόσο καλός είναι στο κομμάτι της δημιουργίας και με ωραία σέντρα βρήκε το κεφάλι του Φορτούνη για το 4-0 (36’). Η (λογική) χαλάρωση των γηπεδούχων έδωσε τη δυνατότητα στην ομάδα από το Λουξεμνούργο να φτιάξει την πρώτη καλή της φάσης στο 40’, όταν ο Γιορντάνοφ δεν έφτασε στην μπάλα από το γύρισμα του Μελίς.







Με μεγαλύτερη φόρα κι από το πρώτο μέρος, μπήκε στο δεύτερο ο Ολυμπιακός, ο οποίος λόγω του άτσαλου τελειώματος του Ποντένσε δεν πέτυχε πέμπτο γκολ σε εκείνο το σημείο και συνέχισε στο ίδιο τέμπο. Ο τραυματισμός του Νάτχο, που έπεσε στο έδαφος έπειτα από δυνατό μαρκάρισμα, «πάγωσε» κάπως την ομάδα του Μαρτίνς και την εξέδρα, διότι ακολουθεί γεμάτο πρόγραμμα, αλλά και το ντέρμπι «αιωνίων», αλλά όταν φάνηκε (τουλάχιστον σε πρώτη φάση) ότι δεν πρόκειται για κάτι πολύ ανησυχητικό, βγήκαν κι άλλες φάσεις, μέχρι το 70’.



Ο Ποντένσε από τη μια έφτιαχνε, αλλά όταν βρισκόταν σε θέση βολής δεν… εκτελούσε σωστά. Όπως στο 64ο λεπτό. Και αφού ο Σινάνι έσπασε το ρόδι για την Ντουντελάνζ με ωραίο τελείωμα (69’), οι Πειραιώτες αφυπνίστηκαν και «απάντησαν» αμέσως μετά, όταν Ποντένσε-Τσιμίκας πλαγιοκόπησαν για να πιάσει συρτό ο Φετφατζίδης, αλλά ο Χασάν από κοντά του πήρε την μπουκιά απ’ το στόμα. Από εκεί και πέρα έγινε ένα… άλλο ματς. Ο Ολυμπιακός αποφάσισε -όπως είναι λογικό- να στρέψει την προσοχή του και στις υποχρεώσεις που ακολουθούν και το παιχνίδι έγινε τυπική διαδικασία.





Οι συνθέσεις



Ολυμπιακός (Πέδρο Μαρτίνς): Σα, Τοροσίδης, Ρόντερικ, Σισέ, Τσιμίκας, Νάτχο (62' Τουρέ), Καμαρά, Φορτούνης (57' Χάσαν), Ποντένσε, Ναουέλ (34' λ.τ. Φετφατζίδης), Χριστοδουλόπουλος.



Στον πάγκο: Γιαννιώτης, Μπουχαλάκης, Μεριά, Κούτρης



Ντουντελάνζ (Ντίνο Τόπμελερ): Μπονεφουά, Γιορντάνοφ, Σνελ, Πρεμπέ, Μελισέ, Μπίσεβατς, Κρούσκα (60' Γένσεν), Στολτζ (84' Στουμφ), Κουτουριέ, Τουρπέλ (74' Πέρες), Σινάνι.



Στον πάγκο των φιλοξενούμενων: Εσπόζιτο, Πόκαρ, Κρους, Κένια



Γήπεδο: «Γ. Καραϊσκάκης»

Σκόρερ: 6’ Τοροσίδης, 15΄, 36’ Φορτούνης, 26’ Λάζαρος, 71’ Χασάν / 69’ Σινάνι



Διαιτητής: Πετρ Αρντελεάνου (Τσεχία).

Βοηθοί: Ίβο Νάντβομικ, Γίρι Μόλατσεκ

Τέταρτος: Πετρ Μπλαζέι.







